पाएं अपने शहर की ताज़ा ख़बरें और फ्री ई-पेपरडाउनलोड करें
जिले में बेकाबू होते कोरोना को कंट्रोल करने के लिए लगाए गए वीकेंड लॉकडाउन का असर पहले दिन दोपहर 12 बजे बाद दिखाई दिया। हालांकि इससे पहले बाजार तो बंद थे, मगर लोगों की भीड़ पहले की तरह ही गलियों में दिखाई दे रही थी। दुकानदार दुकान खोलने के चक्कर में आए हुए थे।
रेहड़ी वालों ने भी अपनी दुकानदारी शुरू करनी शुरू कर दी थी। इसके बाद जिला प्रशासन को इसकी भनक लगी। दोपहर 12 बजे एसडीएम जयवीर यादव और डीएसपी आर्यन चौधरी पुलिस फोर्स के साथ बाजारों में गश्त करने निकले। बाजारों में पुलिस को देखकर लोगों ने अपने घरों में जाना शुरू कर दिया।
पुलिस ने बिना मास्क वालों के चालान भी काटे। इस प्रकार पहले दिन दोपहर 12 बजे तक लॉकडाउन का असर कम था। उसके बाद पूरी तरह बाजार सुनसान हो गए। केवल मेडिकल शॉप और पेट्रोल पंप खुले हुए थे। जरूरी काम के लिए ही लोग बाहर दिखाई दिए। कुल मिलाकर पहले दिन लॉकडाउन सफल रहा।
यहां पर सोशल डिस्टेंस टूटता दिखाई दिया
लॉकडाउन के चलते लोकल रूट पर सवारी नहीं होने के कारण रोडवेज प्रशासन ने 100 से अधिक बसें बंद रखी। लंबे रूट की बसें चल रही थीं। यात्री अपेक्षा से कम ही सिरसा बस स्टैंड पर दिखाई दिए, मगर चौपटा के बस स्टैंड में यात्रियों की भीड़ अधिक दिखाई दी। बस कम चलने के कारण शायद राजस्थान की ओर सफर करने वाले यात्री बस स्टैंड में बैठे दिखाई दिए। यहां पर सोशल डिस्टेंस टूटता दिखाई दिया।
कुछ दुकानदारों ने खोल ली थीं दुकानें
वीकेंड लॉकडाउन के नियम और शर्तों से अनजान शहर के करियाणा स्टोर संचालक और फल सब्जी वाले दुकानदारों ने कई जगह दुकानें खोल ली थी। जिसको पुलिस ने बंद कराया। दुकानदारों ने राजस्थान सरकार का आर्डर कॉपी ले रखा था। उसके आधार पर दुकान खोलने की परमिशन होने का दावा करने लगे। तभी उनको समझाया गया और दुकानें बंद करवाई गई। सब्जी विक्रेता रेहड़ियों से गलियों में सब्जी बेचते दिखाई दिए।
पुलिस ने सिरसा शहर में 20 नाके लगाए
वीकेंड लॉकडाउन को कामयाब करने के लिए पुलिस प्रशासन सतर्क रहा। जिला में कुल 52 पुलिस नाके लगाए हुए हैं। जिसमें से 20 सिरसा सिटी में लगाए गए हैं। पुलिस आने जाने वाले वाहन चैक कर ही है। अनावश्यक रूप से घूमने वालों वाहन चालकों के चालान भी काटे जा रहे हैं।
कोरोना की चेन तोड़ने में सहयोग दें : डीसी
डीसी प्रदीप कुमार ने कहा कि कोरोना संक्रमण के फैलाव को रोकने के मद्देनजर प्रदेश सरकार के आदेशानुसार जिला में वीकेंड लॉकडाउन लगा हुआ है। जो 3 मई सुबह 5 बजे तक रहेगा। उन्होंने कहा कि संक्रमण से बचाव नियमों की पालना करते हुए प्रशासन का पूर्ण रूप से सहयोग दें।
डीसी व एसपी ने किया दौरा: डीसी प्रदीप कुमार तथा एसपी भूपेंद्र सिंह ने अस्पतालों का निरीक्षण किया। इस दौरान अधिकारियों ने नागरिक अस्पताल में जाकर मरीजों के उपचार के बारे में चिकित्सकों से पूरी जानकारी हासिल की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn